**Dôvodová správa**

1. **Všeobecná časť**

Návrh nariadenia vlády Slovenskej republiky, ktorým sa ustanovuje vyššia suma základnej zložky mzdy profesionálneho náhradného rodiča predkladá Ministerstvo práce, sociálnych vecí a rodiny Slovenskej republiky na základe § 23 ods. 3 písm. b) zákona č. 376/2022 Z. z. o profesionálnych náhradných rodičoch a o zmene a doplnení niektorých zákonov, podľa ktorého vláda Slovenskej republiky nariadením vlády ustanoví vyššiu sumu základnej zložky mzdy zodpovedajúcu miere zvýšenia základnej stupnice platových taríf zamestnancov pri výkone práce vo verejnom záujme s rovnakým termínom účinnosti, ak osobitný predpis ustanoví zvýšenú základnú stupnicu platových taríf zamestnancov pri výkone práce vo verejnom záujme.

Podľa § 2 ods. 1 nariadenia vlády Slovenskej republiky č. 296/2022 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme, od 1. septembra 2023 patrí zamestnancovi pri výkone práce vo verejnom záujme odmeňovanému podľa základnej stupnice platových taríf zamestnancov pri výkone práce vo verejnom záujme tarifný plat v sume platovej tarify podľa [prílohy č. 4](https://www.slov-lex.sk/pravne-predpisy/SK/ZZ/2022/296/20230901.html#prilohy.priloha-priloha_c_4_k_nariadneiu_vlady_c_296_2022_z_z) (zvýšenie o 10 % podľa Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme na obdobie 1.1.2023 – 31. 8. 2024).

Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Návrh nariadenia vlády Slovenskej republiky v súlade s doložkou vybraných vplyvov bude mať pozitívne sociálne vplyvy, negatívny vplyv na rozpočet verejnej správy a nebude mať vplyv na životné prostredie, ani vplyv na informatizáciu spoločnosti, podnikateľské prostredie, na manželstvo, rodičovstvo a rodinu a ani vplyv na služby verejnej správy pre občana.

**B. Osobitná časť**

**K § 1**

Navrhuje sa ustanoviť vyššiu sumu základnej zložky mzdy profesionálneho náhradného rodiča, a to vo výške 1 034 eur mesačne. Zvýšenie sumy základnej zložky mzdy zodpovedá miere zvýšenia základnej stupnice platových taríf zamestnancov pri výkone práce vo verejnom záujme o 10 % tak, ako to ustanovuje § 2 ods. 1 nariadenia vlády Slovenskej republiky č. 296/2022 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme od 1. septembra 2023.

**K § 2**

Navrhuje sa nadobudnutie účinnosti nariadenia vlády 1. septembra 2023, nakoľko podľa § 23 ods. 3 písm. b) zákona č. 376/2022 Z. z. o profesionálnych náhradných rodičoch a o zmene a doplnení niektorých zákonov vláda Slovenskej republiky nariadením ustanoví vyššiu sumu základnej zložky mzdy profesionálneho náhradného rodiča s rovnakým termínom účinnosti, ako je zvýšená základná stupnica platových taríf zamestnancov pri výkone práce vo verejnom záujme, t. j. v tomto prípade od 1. septembra 2023.